b'\n_START_ARTICLE_\nAkutni apendicitis\n_START_SECTION_\nNastanek in razvoj\n_START_PARAGRAPH_\nAkutni apendicitis je kon\xc4\x8dni rezultat primarne obstrukcije svetline slepi\xc4\x8da. Slepi\xc4\x8d se zato napolni s sluzjo in nabrekne, \xc4\x8demur sledi porast tlaka v svetlini ter posledi\xc4\x8dno tromboza, zapora drobnega \xc5\xbeilja in zastoj limfati\xc4\x8dnega toka. V redkih primerih tej fazi sledi spontano okrevanja, najpogosteje pa slepi\xc4\x8d postane ishemi\xc4\x8den in nekroti\xc4\x8den. Sledi prodor bakterij skozi steno v trebu\xc5\xa1no votlino, kar povzro\xc4\x8di peritonitis, sepso in smrt._NEWLINE_Vzro\xc4\x8dni dejavniki so tujki, po\xc5\xa1kodba, \xc4\x8drevesni paraziti, limfadenitis ter predvsem poapneli fekalni depoziti, imenovani fekaliti. Pojavljanje fekalitov je v razvitih dr\xc5\xbeavah mnogo pogostej\xc5\xa1e kot v dr\xc5\xbeavah v razvoju ter se povezuje z zapletenim apendicitisom. Pripisuje se fekalnemu retencijskemu rezervoarju v desnem debelem \xc4\x8drevesu in podalj\xc5\xa1anemu \xc4\x8dasu prehoda. Akutni apendicitis se lahko pojavi pred razvojem raka v debelem \xc4\x8drevesu in danki, povezuje pa se tudi z omejenim vnosom vlaknin.\n_START_SECTION_\nKlini\xc4\x8dna slika in diagnostika\n_START_PARAGRAPH_\nDiagnoza temelji na pacientovi anamnezi (simptomih), telesnem pregledu in laboratorijskih izvidih, kjer se ka\xc5\xbee porast nevtrofilcev. Anamneza je lahko tipi\xc4\x8dna ali atipi\xc4\x8dna. Tipi\xc4\x8dni akutni apendicitis se ka\xc5\xbee s trebu\xc5\xa1no bole\xc4\x8dino, ki se za\xc4\x8dne v epigastriju ali mezogastriju, traja ve\xc4\x8d ur in jo spremljajo neje\xc5\xa1\xc4\x8dost, slabost im morda tudi bruhanje. Bole\xc4\x8dina se nato preseli v desni spodnji kvadrant (ali levi spodnji kvadrant pri bolnikih z inverznim polo\xc5\xbeajem organov), kjer se razvije ob\xc4\x8dutljivost. Pri atipi\xc4\x8dni anamnezi takega poteka ni in se lahko kot za\xc4\x8detni simptom ka\xc5\xbee bole\xc4\x8dina v desnem spodnjem kvadrantu. Tedaj so pogosto indicirane dodatne slikovne preiskave._NEWLINE_Pri klini\xc4\x8dnem pregledu ugotovimo zmerno zvi\xc5\xa1ano telesno temperaturo. S palpacijo (otipavanjem) lahko pogosto izzovemo tudi enega ali ve\xc4\x8d zna\xc4\x8dilnih bole\xc4\x8dinskih znakov, npr. bole\xc4\x8dnost v McBurneyjevi to\xc4\x8dki. Pri \xc5\xbeenskah v rodni dobi je treba izklju\xc4\x8diti zunajmaterni\xc4\x8dno nose\xc4\x8dnost. Od slikovnih preiskav se pri otrocih uporablja predvsem ultrazvok, pri odraslih pa ra\xc4\x8dunalni\xc5\xa1ka tomografija._NEWLINE_Za ugotavljanje zanesljivosti bolezni se uporabljajo razli\xc4\x8dni to\xc4\x8dkovni sistemi, najve\xc4\x8d to\xc4\x8dkovanje Alvarado, pri katerem upo\xc5\xa1tevamo klini\xc4\x8dno sliko in laboratorijski izvid. Dokon\xc4\x8dna diagnostika je histopatolo\xc5\xa1ki pregled vzorca tkiva, v katerem najdemo mno\xc5\xbeico nevtrofilcev. Treba je izklju\xc4\x8diti \xc5\xa1tevilne diferencialne mo\xc5\xbenosti, npr. gastroenteritis, mezenterialni limfadenitis, Mecklov divertikulitis, urolo\xc5\xa1ke in ginekolo\xc5\xa1ke bolezni, Chronovo bolezen, ulcerozni kolitis in druge.\n_START_SECTION_\nZdravljenje\n_START_PARAGRAPH_\nAkutni apendicitis se obi\xc4\x8dajno zdravi kirur\xc5\xa1ko, v nezapletenih primerih pa so u\xc4\x8dinkovita in varna alternativa lahko tudi antibiotiki. Kljub temu se pri 20\xc2\xa0% ljudi v enem letu bolezen ponovi in je potrebna apendektomija. Pri zdravljenju \xc4\x8dim prej uporabimo tudi zdravila proti bole\xc4\x8dini (npr. morfin), saj ne vplivajo na diagnosti\xc4\x8dne rezultate. Kirur\xc5\xa1ko se bolezen zdravi z odstranitvijo slepi\xc4\x8da, ki se lahko izvede laparoskopsko ali z laparotomijo. Klasi\xc4\x8dna odstranitev je laparotomska in jo opravimo z okrog 50 do 70 milimetrov dolgim rezom v spodnjem desnem kvadrantu trebuha. Izvede se v splo\xc5\xa1ni anesteziji. Poseg traja najve\xc4\x8d eno uro. Novej\xc5\xa1a metoda zdravljenja je laparoskopska in sestoji iz treh do \xc5\xa1tirih drobnih rezov v trebuhu, skozi katere se vstavijo laparoskop za prenos videoslike ter kirur\xc5\xa1ki in\xc5\xa1trumenti. Tudi ta poseg se izvede v splo\xc5\xa1ni anesteziji, traja pa lahko do dve uri. Najnovej\xc5\xa1i metodi apendektomije sta transluminalna endoskopska operacija skozi naravno telesno odprtino, ki se izvede brez reza ko\xc5\xbee, in laparoskopska operacija skozi en rez.'